Papersnake/gushiwen huggingface dataset:
浣溪沙
邓肃（宋代）

半醉倚人落珥簪。天香不数海南沈。时倾秋水话春心。已觉吹箫归碧落，从今禊饮笑山阴。金杯休惜十分深。
宿石潭寺寄黄炳
严粲（宋代）

昨夜湖心共泊船，一天星露宿寒烟。朝来极目无洲渚，知采蘋花何处边。
鹊桥仙·赠鹭鸶
辛弃疾（宋代）

溪边白鹭。来吾告汝。溪里鱼儿堪数。主人怜汝汝怜鱼，要物我、欣然一处。
白沙远浦。青泥别渚。剩有虾跳鳅舞。听君飞去饱时来，看头上、风吹一缕。
山下泉
皇甫曾（唐代）

漾漾带山光，澄澄倒林影。
那知石上喧，却忆山中静。
文帝
徐钧（宋代）

才输十倍德何如，窃位称尊启帝图。
自料孔明非可敌，终身不敢眠成都。
稚竹
姚燮（清代）

力弱须墙倚，微搜粉萚开。借声风薄树，试影月横苔。

阔气空天照，新枝过蝶猜。丹山有雏凤，须尔长时来。
虎丘十咏 其三 剑池
顾瑛（元代）

地坼重渊积，人亡宝剑藏。千年断崖月，何处照龙光。
同张公硕梅耕道访董畸老郊居
李廌（宋代）

白水弄青秧，晨烟著柳行。
羇怀正飘泊，陂路转微茫。
苹际鹭鸥下，塍边菱荇香。
相从寻胜事，萧飒兴何长。
隐水官桥路，将军甲第新。
绿沉闲结绣，棐几净无尘。
下榻喜宾至，问田怜我贫。
相逢便倾倒，晚岁定情亲。
青云两高士，肯伴老夫游。
方驾相追逐，通宵复献酬。
诗书嗟夫计，农圃话良谋。
日後耦耕伴，悬知总白头。
送外门朱秀才见访都下却归安陆旧隐
宋庠（宋代）

白发游梁晚，青山念楚归。
魂销虽得别，战胜却成肥。
障日都门盖，迎烟磵路衣。
试寻南圃树，今长几多园。
春词二十首 其十九
李纲（宋代）

南方春早花亦早，烂熳开尽枝头红。记得上林当此际，游人殊未探芳丛。
三月二日被命祈晴上天竺舟中得六绝句
刘克庄（宋代）

寥昔十年字，新今百八篇。
男儿自传世，何必托彼传。
夏秋之交久不雨方以旱为忧忽得甘澍喜而有作
陆游（宋代）

乱点洒庭芜，凉声集井梧。
绿荷倾作汞，翠蔓缀成珠。
卧听病良已，行吟愁欲无。
天公终老手，谈笑活焦枯。
牧童群
张玉孃（元代）

朝驱牛，出竹扉，
平野春深草正肥。暮驱牛，
下短陂，谷口斜山雨微。
饱采黄精致不饭，倒骑黄犊笛横吹。
西平乐 久雨，中秋见月，因忆去年虎阜胜游，用周清真韵
邹祗谟（清代）

乱雨分秋，浓烟护晚，望远极目偏赊。万顷琉璃，广寒何处，浮云捲尽还遮。

叹杨柳为侬憔悴，蟋蟀为侬凄戚，催寒几阵，西风空庭，湿尽寒沙。

试问琼楼瑶阙，当此夕、何事使人嗟。

啸呼风伯，招寻月姊，桂魄飞来，素影横斜。从今愿、分餐玉屑，长驾金枢，更自左持欢伯，右把婵娟，好待冰壶濯蕣华。

回忆芳时，兰舟同舣，画阁双凭，舞罢霓裳，景色溶溶，教人好觅伊家。
示四弟
朱熹（宋代）

务学脩身要及时，竞辰须念隙驹驰。清宵白日供游荡，愁杀堂前老古锥。
偶成寄吴竹修
陈著（宋代）

天自高高倚盖斜，遑知人事可嗟嗟。
公移急甚擘张弩，私系甚如求破家。
镇一方浮劳地柱，救众生病瓣天花。
万般巧计输平实，笑钉当年复壁涯。
导引·圣真下武
佚名（宋代）

圣真下武，淳烈缉丕隆。绝瑞与天通。封山育谷声名举，仙驭邈轩龙。腾金篆玉显成功。业业承垂鸿。惟皇孝述光前志，保祐福来同。
过函谷
吴玉纶（清代）

雄胜称天险，乘春事远游。千山辟函谷，一线入秦州。

烟雨愁鞍马，风沙满驿楼。计程无几日，萱草可忘忧。
白雪
葛胜仲（宋代）

名，神奇之趣，非古今画家者流也。惟是京口翟伯寿，余生平至交，昨豪夺余自秘着色袖卷，盟于天而后不复力取归。往岁挂冠神武门，居京城旧庐，以白雪词寄之，世所谓念奴娇也

洞天昼永，正中和时候，凉飙初起。羽扇纶巾，云流处，水绕山重云委。好雨新晴，绮霞明丽，全是丹青戏。豪攘横卷，楚天应解深秘。

留滞。字学书林，折腰缘为米，无机涉世。投组归来欣自肆，目仰云霄醒醉。论少卑之，家声接武，月旦评吾子。凭高临望，桂轮徒共千里。|<昨与吴傅朋蜀冷金笺上戏作一幅。比与达功相遇，知亦为此郎夺，因追省此词，跋于小卷后。旧曾写寄蔡天任，以白雪易其名，旧名可谓恶甚。懒拙道人元晖。>|
再和
胡寅（宋代）

埋玉腰间觅性宗，儒冠谋道有谁同。
笔尖冻折新诗就，但可徒收翰墨功。
香山栖云楼作 其一
弘历（清代）

谁识山之美，能教仁者欣。峰遥看过雨，楼迥坐栖云。

是处无形画，拈来大块文。风香萝薜径，甲煎底须焚。
五泄山三学院十题·西源
释咸润（宋代）

造化凿绅维，千岩斗空碧。
有时云雨开，残阳落幽石。
和鲍倅暴雨大水之作
虞俦（宋代）

坳堂方笑芥为舟，骤雨俄惊汇众流。
天漏不知何处补，地卑转觉此生浮。
会须击水扶摇上，政想乘风汗漫游。
宦海陆沉聊尔耳，诗人休咏白蘋洲。
送童世奇黄门回京
朱诚泳（明代）

近臣承诏下銮坡，跋涉其如远道何。鱼目混珠须辩早，角弓入酒莫疑多。

人情翻覆真堪笑，水鉴妍媸定不讹。行色一鞭催去马，华山回首郁嵯峨。
湖上众禽尽以俗呼为题·泥滑滑
文同（宋代）

春日正晴明，满园花盛发。
劝尔竹木鸡，莫啼泥滑滑。
句 其八
赵炅（宋代）

二三千客里成事，七十四人中少年。
再和前韵三首
王炎（宋代）

小屈青云富贵身，翻翻倦脚踏街尘。
黑貂久敝岁云晚，鸿雁不来家有亲。
客路山川聊缓带，天关虎豹莫憎人。
一寒元是功名兆，落笔能回桃李春。
好事近（会娄彦发）
程大昌（宋代）

桃柳旧根株，春到红蔫绿茁。一似老年垂白，带少容＿发。

浮家似宅在他乡，难得会瓜葛。幸对此番乐饮，任宵分明发。
道间苦热
李曾伯（宋代）

火伞漾中流，炎风撼叶舟。热几堪炙手，矮莫可抬头。

昼困杯为却，宵蚊扇不休。清凉一榻地，得此足优游。
句 其二
杨黎州（宋代）

胡越自为迢递国，参商元是别离星。
广述二首 其一
华镇（宋代）

茫茫太行道，日侧啸彫虎。天明落槛阱，迥失山林阻。

摇尾仰视人，意态已如鼠。乌鹊竟何为，俛咮噪而聚。

高明人共畏，鳏寡世所侮。丈夫气如霜，所贵摧强禦。

埋轮斥豺狼，不待梁冀死。长孺戒李息，张汤方遇主。

古人耻低徊，吐茹两不武。真节一朝奋，千载羞莽卤。

兹人不可见，兹事乃近古。三复清风诗，永怀仲山甫。
汴舟早行二首 其二
韦骧（宋代）

容足岂无处，浮名浪自牵。通宵不安寝，湍水正鸣船。

旅况情何赖，家音远未传。凌晨飞棹急，聊以慰迁延。
寇莱公庙 其二
折彦质（宋代）

死谪怜忠悯，生还喜子由。荒祠连旧宅，几见海云秋。
自缙云赴郡溪流百里轻棹一发曾不崇朝…段郎中
方干（唐代）

激箭溪湍势莫凭，飘然一叶若为乘。
仰瞻青壁开天罅，斗转寒为避石棱。
巢鸟夜惊离岛树，啼猿昼怯下岩藤。
此中明日寻知己，恐似龙门不易登。
贺新郎·用前韵送杜叔高
辛弃疾（宋代）

细把君诗说。恍余音、钧天浩荡，洞庭胶葛。千尺阴崖尘不到，惟有层冰积雪。乍一见、寒生毛发。自昔佳人多薄命，对古来、一片伤心月。金屋冷，夜调瑟。
去天尺五君家别。看乘空、鱼龙惨淡，风云开合。起望衣冠神州路，白日销残战骨。叹夷甫、诸人清绝。夜半狂歌悲风起，听铮铮、阵马檐间铁。南共北，正分裂。
次韵寄开化一元禅师
愚庵智及（明代）

厌看功臣树色苍，故山端的胜殊方。
桑麻原隰连香径，金碧楼台峙宝坊。
瀹雪小斋云半榻，贯花新偈入千行。
春深四大轻安否，佛祖权衡赖抑扬。
偈颂一百三十六首
释惟一（宋代）

踞此室，坐此座。
佛来祖来，一一按过。
平甫如通州寄之
王安石（宋代）

北山摇落水峥嵘，想见扬帆出广陵。
平世自无忧国事，求田应不忤陈登。
柳梢青·春事匆匆
郭应祥（宋代）

春事匆匆。花慵柳困，雨横风狂。寄语诗人，须烧银烛，与照红妆。休言桃李河阳。但过眼、难寻色香。只有今宵，更无明日，且缓飞觞。
咏风
张祜（唐代）

摇摇歌扇举，悄悄舞衣轻。
引笛秋临塞，吹沙夜绕城。
向峰回雁影，出峡送猿声。
何似琴中奏，依依别带情。
和菜花二首
陈普（宋代）

华实根荄若个般，深知始解识鹹酸。
争春岂敢当红紫，贴地何能助碧丹。
未说余膏尤济用，最令中色真堪餐。
洛阳个个知扬拨，此物却无人会看。
荷华
刘敞（宋代）

水国非人境，芙蕖五月秋。乱香清宿醉，浓艳破征愁。

鱼戏都堪数，鸥飞绝自由。会须穷一赏，诘曲任扁舟。
和兖弟与梁况之学士同作四绝句·右二首并和
苏颂（宋代）

鄞江东望水连空，越峤明峰几万重。
谁识此行多乐事，挥毫一曲饮千钟。
和家兄敬怀秋日閒居 其三
万光泰（清代）

瘿尊含古制，㾌琴韫奇曲。席门无高车，枢断绳自续。

比邻二三叟，但话桑麻俗。饮水侑亨瓠，剪韭佐脱粟。

百年腐儒餐，粗粝愿已足。
句
释思聪（宋代）

楷杷花发天欲雪，黄雀不飞枝上寒。
杨柳枝二首
司空图（唐代）

陶家五柳簇衡门，还有高情爱此君。

何处更添诗境好，新蝉欹枕每先闻。

数枝珍重蘸沧浪，无限尘心暂免忙。

烦暑若和烟露裛，便同佛手洒清凉。
齐雩祭歌 青帝 一
谢朓（南北朝）

营翼日。
鸟殷宵。
凝冰泮。
玄蛰昭。
和程大卿游升山
陈襄（宋代）

相逢不及荔枝期，况值千岩雪洒时。
南国小棠偏去近，北山逋客独来迟。
云中直有三清路，尘外都如一局棋。
闻欲引泉添洗药，未应夺我凤凰池。
市饮
陆游（宋代）

学道无多事，消阴服众魔。
春雷惊蛰户，海日浴鲸波。
大勇收全胜，灵襟袭太和。
何妨会稽市，取酒独酣歌。
鼓
丁谓（宋代）

未辨吴宫鹭，谁收骆越铜。抑扬三今内，和乐五音中。

美玉随天仗，灵夔集帝功。雷门休冒布，方叔笑愚聋。
哭悼朝贤
虚中（唐代）

前昨回私第，旋闻寝疾终。四邻方响绝，二月牡丹空。

冢已迁名境，碑仍待至公。只应遗爱理，长在楚南风。
朝谒太清宫九首
真宗（宋代）

钦崇至道，肃谒珠庭。
顺风而拜，明德惟声。
飚驭来格，尊酒斯盈。
是酌是献，心通杳冥。
孝宗皇帝挽歌词
朱熹（宋代）

精一传心妙，文明抚运昌。乾坤归独御，日月要重光。

不值亡胡岁，何由复汉疆。遽移丹极仗，便上白云乡。

九有哀同切，孤臣泪特滂。讵因逢舜日，曾得厕周行。

但忆彤墀引，频趋黼坐旁。衮华叨假宠，缟素识通丧。

似有盐梅契，还嗟贝锦伤。戴盆惊委照，增秩待行香。

手疏摅丹悃，衡程发皂囊。神心应斗转，巽令亟风扬。

未答隆儒厚，俄闻脱蹝忙。此生知永已，没世恨空长。

内难开新主，遄归立右厢。因山方惨澹，去国又怆惶。

疾病今如许，形骸可自量。报恩宁复日，忍死续残章。
霜叶飞 山居门前双乌桕树饱霜递零，叶叶作胭脂色，缤纷篱落间，依梦窗四声
杨玉衔（清代）

理愁无绪。酡颜对、吴霜酣饱双树。半生枯稿惯悲秋，膏泽违春雨。

算落叶、翔空万羽。江村图画疑晞古。讶澹泊人家，买到北燕支，盖尽石阑寒素。

闻道径石停车，枫林坐晚，冷色薰透吟赋。炫天霞彩照东篱，更絮寒鸦语。

久隔鲈莼脍缕。烹湘休遣残红去。望待偿、明朝愿，厚积阶茵，醉供眠处。
次韵张文伯喜雨
王之道（宋代）

新诗句句堪流传，令人读之神壈然。
孟君已死不可见，如公笔壈今无前。
天生百谷养万姓，暄润稍阙功难全。
江城秋旱望一溉，斯民穷极伊谁怜。
滂沱忽澍三尺雨，槁苗厌厌藨绵绵。
不知何以遽得此，有贤太守方承宣。
焚香默祷辞未绝，精诚已格高高天。
油云垂布若可揽，沾濡车盖初言旋。
西成指日多黍稌，颂歌未负赓丰年。
豚足孟酒谢神贶，鼓腹一笑非予偏。
朔风诗五章
曹植（两汉）

仰彼朔风，用怀魏都。
愿骋代马，倏忽北徂。
凯风永至，思彼蛮方。
愿随越鸟，翻飞南翔。

四气代谢，悬景运周。
别如俯仰，脱若三秋。
昔我初迁，朱华未希。
今我旋止，素雪云飞。

俯降千仞，仰登天阻。
风飘蓬飞，载离寒暑。
千仞易陟，天阻可越。
昔我同袍，今永乖别。

子好芳草，岂忘尔贻。
繁华将茂，秋霜悴之。
君不垂眷，岂云其诚！
秋兰可喻，桂树冬荣。

弦歌荡思，谁与销忧。
临川慕思，何为泛舟。
岂无和乐，游非我邻。
谁忘泛舟，愧无榜人。
留别何夫子
邝露（明代）

猛士悲歌起大风，酒徒连夜入新丰。闻诗东阁虚陪鲤，奏伎长杨较射熊。

前席少年方哭汉，后车元老待和戎。谁怜虎帐横经客，差戴儒冠误乃公。
徐倅
韩淲（宋代）

二年清节照冰溪，一笑屏星兴懒题。五月诞辰宜熟醉，九关云懒岂难跻。

家传学行元无恙，世济声华信可稽。邂逅从容何以祝，寸田尺宅理刀圭。
次韵赠高宾王二首
陈造（宋代）

滞留无地豁闲愁，诗将坛高许客投。
过我肯论新旧雨，即君如望袞穮秋。
几时雾縠搴蛟室，快意湍涛放鹢舟。
搯抉肾肠须小息，请携霜竹上危楼。
寄诗僧
徐集孙（宋代）

昔日剡溪曾载雪，君今访我以晴期。
一庭梅雨何时宽，吟得诗来举似谁。
和兵部何侍郎宜香闺五绝 其五
慕容彦逢（宋代）

不问无言与有言，香山何事解闻禅。须知篆缕摇空处，便是重重说万缘。
夕阳
张四科（清代）

惆怅西窗景易沈，更凭高阁散幽襟。寒鸦古木无边好，极浦遥山一半阴。

黯黯最愁长路客，骎骎偏感暮年心。晚晴记得樊川赋，独立苍茫拥鼻吟。
过定思族翁斫鲙作 其二
屈大均（明代）

鲙成双蝶食如流，冬至鱼生绝胜秋。明岁方塘思佃取，养鱼经向范公求。
题东白山啸猿亭
释仲皎（宋代）

放意在林表，飘然更自由。
挂烟群木冷，啼月一山秋。
枭枭清风裹，凄凄碧涧头。
三声融妙听，行客若为愁。
偈颂五十一首 其五十
释道冲（宋代）

四海一国土，乾坤一圣人。只凭这个法，仰祝万年春。
和赵南塘离支五绝
刘克庄（宋代）

风韵能令百果低，难将卢橘斗新奇。
品题自合还诗祖，模写何须觅画师。
咏扇四首 其一 蕉扇
荣汝楫（清代）

一扇新凉一叶蕉，戏分嫩绿带云摇。定从怀素庵中折，曾向王云画里描。

入手便教秋飒飒，沁心犹觉雨潇潇。携来莫惹弹文至，有竹千竿夏自消。
西子妆慢·湖上清明薄游
吴文英（宋代）

流水麹尘，艳阳醅酒，画舸游情如雾。笑拈芳草不知名，乍凌波、断桥西堍。垂杨漫舞。总不解、将春系住。燕归来，问彩绳纤手，如今何许。
欢盟误。一箭流光，又趁寒食去。不堪衰鬓著飞花，傍绿阴、冷烟深树。玄都秀句。记前度、刘郎曾赋。最伤心、一片孤山细雨。
初秋 其一
程俱（宋代）

金天却炎威，二气始交战。云奇未摧峰，江净欲呈练。

晓风清蝉腹，宿雾凝荷面。凉气忽侵衣，庭花乱如霰。
句
方翥（宋代）

无端正踏江南路，暮雪萧骚满客衣。
哭居尘禅师
徐照（宋代）

今朝闻实信，一只海船遥。
此世永相隔，何僧可与交。
茶从秋后尽，门绝月中敲。
昨夜山家梦，亲曾到石桥。
代夏均甫宴人致语一首
释德洪（宋代）

九龄风度照峿台，宴寝香凝画戟开。归国已倾天下耳，驻轩宜举故人杯。

青天白日心常在，附骥攀鳞志未摧。累足待公成相业，更随风驭看蓬莱。
禅人并化主写真求赞
释正觉（宋代）

了心非相，了相是心。
皋禽梦寒琥珀树，海月光射珊瑚林。
影摇风竹，响发秋碪。
万像森罗俱演说，宝陀岩上有知音。
大蜀皇帝潜龙日述圣德诗五首
贯休（唐代）

岳渎殊祥日月精，入尧金镜佐休明。衣严黼黻皇恩重，

剑折芙蓉紫气横。玉甃金汤山岳峻，花藏台榭管弦清。

已闻图上凌烟阁，宠渥穹窿玉不名。

扶持社稷似齐桓，百万雄师贵可观。神智发中真莫测，

贡输天下学应难，风清鼙角□□□，□肃神龙草木寒。

堪羡蜀民恒有福，太平时节一般般。

珠履三千侍玉除，宫花飘锦早莺初。虽然周孔心相似，

其奈龚黄政不如。浩浩歌谣闻禁掖，重重襦袴满樵渔。

若论朝野艰难日，第一之功美有馀。

紫髯青眼代天才，韩白孙吴稍可陪。只见赤心尧日下，

岂知真气梵天来。听经瑞雪时时落，登塔天花步步开。

尽祝庄椿同寿考，人间岁月岂能催。

丈夫勋业正乾坤，麟凤龟龙尽在门。西伯最怜耕让畔，

曹参空爱酒盈樽。心慈为受金仙嘱，发白缘酬玉砌恩。

从此于门转高大，可怜子子与孙孙。
和三兄得书喜授掌庾
赵抃（宋代）

区区宦况远南州，长得归鸿与寄愁。已胜折腰嗟五斗，岂辞衔尾运千舟。

冰含白玉期无累，路迫青云愧可求。家有旧埙流韵远，勉将文藻赞宸猷。
纵笔六言七首
刘克庄（宋代）

学射必百发中，观棋争三着高。
画工一洗万马，巨人一钓六鳌。
上夹谷书隐先生六首
何梦桂（宋代）

平生学屠龙，终乃成履豨。
国亡身未殡，戮死竟何如。
衣带日以身，鬓发日以疏。
晨风怀苦心，不能高奋飞。
独抱三圣易，终焉老吾庐。
醉后
蔡襄（宋代）

醉后归来月满衣，重重花影帽帘欹。
行人路畔犹相笑，未似山翁倒接{上四下离}。
偶感
邓深（宋代）

兀兀诗书早岁勤，而今掩卷养天真。
政须无语参摩诘，底用清谈学晋人。
用强甫蒙仲韵十首
刘克庄（宋代）

久矣设罗无客至，居然执简尚予从。
微辞幸不遭阳虎，几谏谁能谅触龙。
窃曼倩桃无复味，闻安期枣有谁逢。
残年饮啄随缘过，能费支离粟几钟。
舜庙怀古
陆游（宋代）

云断苍梧竟不归，江边古庙锁朱扉。
山川不为兴亡改，风月应怜感慨非。
孤枕有时莺唤梦，斜风无赖客添衣。
千年回首消磨尽，输与渔舟送落晖。
洞仙歌（观王碧山花外词集有感）
张炎（宋代）

野鹃啼月，便角巾还第。轻掷诗瓢付流水。最无端、小院寂历春空，门自掩，柳发离离如此。

可惜欢娱地。雨冷云昏，不见当时谱银字。旧曲怯重翻，总是离愁，泪痕洒、一帘花碎。梦沈沈、知道不归来，尚错问桃根，醉魂醒未。
春日即事
刘过（宋代）

出门虽是欠陶朱，便使关门亦可居。
物价甚廉常食肉，傭赀极省易钞书。
已安栎社如无用，若此丛从似有馀。
归与未归天上事。只消如此看何如。
菩萨蛮·欹鬟堕髻摇双桨
冯延巳（五代）

欹鬟堕髻摇双桨，
采莲晚出清江上。
顾影约流萍，
梦歌娇未成。
相逢颦翠黛，
笑把珠□解。
家住柳阴中，
画桥东复东。
消夏十咏 其五 萤
弘历（清代）

向晚撑扁舫，芦洲泛碧澄。伴吟浑似月，照夜不须灯。

已报秋前信，应知雨后增。长门今古恨，赋扇几人能。
沧海云帆图
林鸿（明代）

朝暾出海峤，漠漠苍霭分。仙人驾舟楫，乘风驭长云。

飘飖紫霞佩，追逐丹凤群。晤言瑶池宴，将以谒明君。

夔龙接前踵，奎章落雄文。望之不可极，海色空氤氲。
连日将行泥涂风雪因作二诗一以自嘲一以自解 其一
虞俦（宋代）

薄宦才堪鸡肋比，泥涂风雪不偿劳。折腰始悟青衫左，到底山林一著高。
次善卿杂诗五首
陆文圭（元代）

蛙从井底语，豹在管中见。
若遇大方家，一笑真自献。
馈浆意已惊，抱瓮力殊倦。
因知乃若拙，颇觉狂次狷。
玉以德保瑕，珉以多故贱。
送龚清太尉上虞
王洋（宋代）

射策枫庭正妙年，一官聊作地行仙。雷门鸣处无枹鼓，勤劝春锄种象田。
古像赞二百零五首 其四十一 屈大夫
孙承恩（明代）

薰莸殊器，泾渭异途。以子洁修，岂容群污。义合有权，子弗忍恝。

此志皎然，争光日月。
生日
孙嵩（宋代）

鸿雁关河秋满眼，梧桐风雨冷吹衣。
蓼莪自是长休废，独立苍苔一叹欷。
游胶山酌窦乳泉
侯锡（清代）

东山积翠碧云浮，路入春林径转幽。古寺旁依修竹坞，清溪还向小桥流。

山僧煮茗延宾话，雊雉惊人出笼游。岭下旧传多薯蓣，冈前古迹有金牛。

荒烟莫问萧梁宅，蔓草闲寻胶鬲邱。月照蒙泉穿窦出，云阴万玉满庭秋。

烟霞日夕瞻佳气，风雨清川系客舟。北海尊盈南阮座，高情且为主人留。
宿浔阳馆
董嗣杲（宋代）

病身归束缚，枫叶见飘零。
云淡秋星白，天遥戌火青。
旧盟无处续，閒梦有时灵。
月色江声里，愁多酒易醒。
昼寝三首 其三
刘敞（宋代）

久思谢时俗，奔走难自谐。逍遥衡门下，虽陋得我怀。

汲彼井底衡，扫兹风中埃。歊蒸为之去，襟抱萧然开。

养心贵能适，造适不及排。胡为车马客，一往忘归来。
寄题熊氏得要亭
韩淲（宋代）

未踏得要亭，先写得要诗。识赏无远近，渺然西江涯。

薰风入山水，佳趣罔不宜。想见昏旦候，云鸟日参差。

主人应飘洒，何时同酒卮。三叹玉局仙，为我先及兹。
碧岩子作诗为小儿求纹褓戏作三绝 其二
周紫芝（宋代）

逸骥忽生千里马，新诗来乞百家衣。老夫安得天孙段，只有羊裘坐钓矶。
次曾渔矶贺得士赟音问韵
萧立之（宋代）

时危多难合驱除，安见娇儿竞挽须。支厦可能扶绪汉，誓江犹挽活全吴。

疑从马革无还璧，忽得蝇头似串珠。君有诗来逾骨肉，为君吟罢酒三呼。
九日喜家紫驭至
陈恭尹（清代）

短歌言别昔何时，尘路茫茫久系思。一第相期君不负，十年重见我尤衰。

雁来天外新成阵，菊试篱边未满枝。南海荒残今更甚，高车从此又何之。
送杨汝介奉其父考功公之命归省祖母
黄仲昭（明代）

远奉严君命，重闱问起居。异乡频有梦，故国久无书。

潞渚冰消后，都门酒尽初。愁心关去住，临别重踌躇。
自咏
白居易（唐代）

随宜饮食聊充腹，取次衣裘亦暖身。
未必得年非瘦薄，无妨长暖是单贫。
老龟岂羡牺牲饱，蟠木宁争桃李春。
随分自安心自断，是非何用问闲人。
随牒至南康军呈李宰四首
曾丰（宋代）

南来摸索子长胸，已有东坡独秀峰。
再过峰前问鱼鸟，尽归陶令锦囊中。
怀友
陈策（明代）

军前屯虎豹，仗剑不言家。出塞辞秋草，开营见雪花。

故人金马月，边士铁骑沙。磊落同搔首，相思托暮笳。
野眺
释绍嵩（宋代）

道是东风不世情，树头吹得叶冥冥。
凭栏一笑斜阳裹，贪看春山如许青。
七谣赠璞冈赵明府 其四 息讼谣
孙绪（明代）

小民愆乾糇，健讼水赴壑。堤防犹恐溃，况乃轻排凿。

年来讼牒纷如毛，朝呼夜捉声嘈嘈。省台部使等閒事，直叫阊阖干西曹。

自从去岁冬十月，突隳灭迹喧声歇。仲尼贵明德，君子戒谋始。

狡诬不敢尽无情，敢再强颜探风旨。空庭啼鸟和琴声，永日一帘清若水。
性甫游杭以诗见示次韵
邢参（明代）

西湖佳胜播馀杭，一到千金未易偿。避俗不趍公府畔，怀贤先易隐居旁。

清狂冒雨登黄鹤，沉醉临风卧紫阳。行李独携诗数首，归来都诧少年场。
汾江送家叙敬之迁江
吴维彰（清代）

古渡落黄叶，西风江上愁。何堪长病客，复送远行舟。

海色黄牛暮，滩声白马秋。相思若汾水，千里共悠悠。
临江仙（贺州刘帅忠家隔帘听琵琶）
王安中（宋代）

凤拨〓弦鸣夜永，直疑人在浔阳。轻云薄雾隔新妆。但闻儿女语，倏忽变轩昂。

且看金泥花那面，指痕微印红桑。几多余暖与真香。移船犹自可，卷箔又何妨。
偈颂七十六首
释师观（宋代）

邂语非干舌，能言不是声。
刹刹尘尘尔，何处著浑身。
石门岩壁
黄鉴（宋代）

峭壁矗云三峡里，急湍翻雪五湖边。
何年造物施神力，移到褒中小有天。
落叶
艾性夫（元代）

清霜槁千林，黄叶欲万舞。
一夜北窗眠，潇潇听乾雨。
题韶州李同知百泉漱雪吟卷 其一
王义山（宋代）

癖到膏肓药不医，把泉煮石炼成诗。齿根更著雪来嚼，吟过梅关又一奇。
章献明肃皇太后恭谢太庙 其四
郊庙朝会歌辞（宋代）

洁尔牺牲，既角且骍。玉俎奉将，式表纯精。祖宗斯享，毖祀以成。

福禄来降，邦祚隆平。
次韵二首
叶茵（宋代）

难把来笺向后黏，载持珠玉傍风檐。
吟根此性辞平易，学本於经意简严。
未逊弥明联石鼎，还嗤韩渥赋香奁。
阳春政不容人和，自听巴音亦自嫌。
拟古 其十一
田锡（宋代）

楚畹种芳兰，发生逢早春。萌芽初蕺蕺，枝叶俄莘莘。

幽丛秋既老，芳气冬尔薰。馨香当还风，晻蔼来袭人。

百草莫相妒，从之为尔邻。深林莫盖藏，芬然亦自伸。

朝采暮采来，虹绶琼瑶人。
汉宫春 金螺青得班固玉印绘思古图
杜文澜（清代）

文丽卿云，问兰台吏去，谁补遗编。空存旧摩印玉，零落人间。

苔花锈碧，认当时、秦篆斑斓。应自有，山灵护野，夜深光烛星躔。

遥想赤符际运，映高文典册，芝检朱妍。还看籀红押尾，铭勒燕然。

模糊劫火，暗伤心，流落谁边。惟付与，金题锦贉，共寻蛩駏前缘。
晓发桐庐县望严先生祠堂
六十七（清代）

塘汛闻鸡促晓行，一江风雨片帆轻。先生莫笑匆匆色，不是区区为显荣。
兴国璨老浴堂新成以伽佗见示戏成三绝句 其三
李纲（宋代）

池中已具八功德，浴处还敷七净华。妙体本来尘不染，何妨痒处与抓爬。
次慧清上人漫兴诗韵 其二
唐观复（清代）

竹里柴扉静不封，瞿昙向此息芳踪。三竿红日摇春殿，万里寒潮和晓钟。

绕径菜花飞蛱蝶，环池松影卧蛟龙。吟来金偈凭谁问，有客穿霞度紫筇。
秋
赵希逢（宋代）

千林摇落窍号风，怒激秋涛气势雄。
远水兼天拖練白，晓风委地染丹红。
次徐相公韵十首 其三 少将
释行海（宋代）

满身铁甲据金鞍，百战功成始拜官。尽阵解围兵势活，分旗夺地戟光寒。

并吞北虏心长勇，未捷中原泪不乾。建立太平终有日，扁舟已爱五湖宽。
登南剑州城楼怀陈广文
林大春（明代）

长夏忽疑秋，高楼坐风雨。为问楼前江，剑化昔何处。

剑化千年不重回，沧江万里东南开。孤帆澹荡没远天，白鸟悠悠天际来。

翛然一啸动思君，千山万壑生晴云。
途中
杜范（宋代）

官身惊昨梦，山店是回程。
郡事关新旧，人心属送迎。
尘衫才幸脱，野服要须成。
世路如川险，归途却自平。
偈颂七十一首
释了惠（宋代）

满目荆榛，亘天烈焰。
百匝千重，四方八面。
赵州拿得七斤衫，普化走入大悲院，
蜡人眼光如掣电。
送师荔扉之永平府
钱澧（清代）

霜飙连夜飞，客子待晓发。仆夫起秣马，乌叫女墙月。

荡荡卢龙起，茫茫右北平。古来雄俊人，几辈腾英声。

书生何足为，往来甘饥疲。饥疲不自惜，足以昌吾诗。

来见菊始黄，去食蟹垂尽。日月暗移人，奄忽若旋轸。

予鬓无多发，变素已三年。子眸炯若星，先日明曙天。

家近海西南，游穷海东北。海水自通波，日夕荡胸臆。

有时忽清发，出声来天风。鲲鹏两么䯢，视之若斯螽。

所惜竹林子，归向故山卧。不然竞出奇，迭唱与子和。

子去余何嗟，相期在桃花。何缘写此诗，寄向天之涯。
梅花吟
王迈（宋代）

君不见山前山后雪成堆，朔风撼地声如雷。孤根忍死受寒冻，须作百花头上魁。

寻春游子不爱惜，马蹄践蹂花狼籍。芳姿不肯被消磨，饱尽炎凉方结实。

实成始得主人知，进登玉陛调鼎胹。那时滋味甜如饴，无忘霜风吹折时。
禅人并化主写真求赞
释正觉（宋代）

源养而渊，灯传未残。
照分光燄，流演波澜。
暂时还落薄，客事岂流难。
春上烧瘢，绿生草端。
无心为润云行麓，有应不留珠走盘。
近岸
杨万里（宋代）

十日都无一日晴，牵船客子总斜行。
一川黄犊朝朝饱，岸草何曾减寸青？
浦江郑氏义门
吴当（元代）

故国衣冠地，名家孝义门。同居今九叶，袭德又诸孙。

时荐严宗祏，晨参列弟昆。周旋俱典则，辞气总清温。

里闬尊儒素，闺门戒妇言。承颜惟岂弟，服礼自朝昏。

籍甚群公誉，猗欤薄俗敦。邻饥赒粟布，客至馈牢飧。

置驿遗风旧，传经古意存。夜灯书满屋，秋气稻连村。

褒奏归廷议，桓楹表国恩。后人方食报，逸翮蔼高鶱。

从此公侯复，终期福祉蕃。五云来岳凤，六月起溟鹍。
题赵魏公幼舆丘壑图二首 其一
宇文公谅（元代）

浊世公子何翩翩，风流丘壑妙当年。无端却被邻娃恼，不废啸歌犹自贤。
咏史诗。田横墓
胡曾（唐代）

古墓崔巍约路岐，歌传薤露到今时。

也知不去朝黄屋，只为曾烹郦食其。
次韵常之秋日郊居十首 其八
许及之（宋代）

龙翔江上水，万折只朝宗。依倚惟危槛，扶持有短筇。

秋山成自献，落日为谁容。临眺馀嘉菊，重阳酒自供。
送向防御知陈州
司马光（宋代）

千骑去翩翩，专城尚少年。
韦平家好学，阴马世称贤。
官用才能进，恩非雨露偏。
想闻河润远，封略帝畿连。
春日五言二首 其一
唐庚（宋代）

啼禽通梦寐，芳草过比邻。暖逼花期促，愁牵酒量伸。
御街行 题太湖傍精蓝
董俞（清代）

小亭无数秋云压。雨筱凉侵榻。帘前千顷即澄湖，点点青螺插。

有个高僧，赤髭白足，说尽生公法。十年惯把溪山踏。

野鹤孤飞匝。此中撇下万千般，消受茶枪菜甲。松阴夜静，长歌岸帻。

皎月纤痕捻。
括酹江月·坐愁书室
林正大（宋代）

坐愁书室，谩临风、遐想蓬莱高致。抚鹤扪松长叹息，失足误来人世。紫禁九重，碧山万里，无路鸣珂佩。江山胜处，且寻花柳倾醉。
不堪送客清川，系帆渌水，烟景供憔悴。更举芳尊浇别恨，逸趣浮游天外。雄笔横挥，素琴轻拍，一笑成扬袂。洛阳秋早，归时同赏鲈鲙。
句 其十
赵佶（宋代）

日射晚霞金世界，月临天宇玉乾坤。
呈曾仲躬侍郎
张镃（宋代）

公道欣从禁路开，世家今有伟人来。
共推掌学文清手，突过谈兵杜牧才。
老眼知人明月竟，时情荐士冷稭灰。
诗章活法从公了，要使诸方听若雷。
相和歌辞。江南曲
李商隐（唐代）

郎船安两桨，侬舸动双桡。扫黛开宫额，裁裙约楚腰。

乖期方积思，临醉欲拼娇。莫以采菱唱，欲羡秦台箫。
正月初四后十余日病嗽不能出杂书十首
方回（元代）

献岁亦未春，骤暖似炮烙。
衣汗欲索扇，一变雪霰作。
头岑万钧重，喉棘痰屡壳。
旬日不能出，如虎坐受缚。
脱或死客中，何异纥干雀。
蒙惠拄杖及诗依韵奉答
韩维（宋代）

藤枝既老解纵横，禅老因何解道情。
识取个中无把捉，眼前瓦砾是瑶琼。
和前人小桃源韵
王柏（宋代）

二初何如人，夫岂古隐士。
道成遡泬寥，羊卧不再起。
鸾鹤舞松声，萧骚快心耳。
金灶清尘生，余丹不轻委。
我来桃源游，直穷路所止。
飞萝摇春烟，素雪喷清泚。
了无一根桃，此名安可纪。
岂是牧羊儿，即刘阮二子。
不然命名者，亦别有深旨。
何时架草堂，深入此山里。
翛然逃世虑，炼魄继遐轨。
寄李子田张子维胡懋中三内翰
谢榛（明代）

久违三太史，何日睹清标。帝里书难达，云山梦岂遥。

玉堂频促席，紫陌更连镳。风雅流元气，赓歌起圣朝。

人间传白雪，仙路共青霄。几见燕霜下，偏惊御柳凋。

明光草诏处，长乐度钟宵。信是非凡骨，应期王子乔。
寒食次伯潜韵
程洵（宋代）

小雨浪憎春日迟，轻寒自与晚花宜。节过岭外忆饧日，人比山阴脩禊时。

雀舌味长初试水，猫头意懒任穿篱。归途莫恨石头滑，山色波光总是诗。
寄题邹公桥
杨万里（宋代）

吾侪一事办不曾，邹公一桥了此生。省斋先生三大字，此桥便有千载意。

今年天亦与护持，桃花春水不多肥。济川题柱吾无梦，梦借新桥作钓矶。
送刘伯玄兄弟北上作黄鹄篇
欧大任（明代）

君不见西飞太液双黄鹄，宫前沆漭春波浴。白日寒光飒羽毛，乐府歌之荐嘉福。

刘生兄弟起梁苑，五色衣裳照龙衮。给札承明侍从间，一朝致身未为晚。

忆我酣呼郭隗台，黄金突兀浮云摧。当时骏马不易得，此地悲风千里来。

易水东流过台侧，太行雪片大如席。舞阳勾践安在哉，吴钩洒削芙蓉色。

昨传烽燧到边城，三辅先屯大将营。天山遥夺单于垒，瀚海俱悬属国兵。

刘生岂但文章伯，花卿二子腾骧客。实塞先条汉使书，绕朝独赠秦人策。

入关弃繻谁敢当，门前受谒诸侯王。腰间不插大羽箭，手上何用绿沉枪。

自挥晓日旌旗散，宁遣秋阴鼓角长。三军喜见旄头落，圣人端拱开明堂。

借君千尺如虹笔，长扫妖氛北斗旁。
韩使君分送芍药索诗因忆旧游
章甫（宋代）

忆向西津櫂酒船，维扬去结看花缘。
杖藜到处花辄好，夭红艳紫相留连。
散尽黄金携酒友，夜深明月还京口。
中流击楫来悲风，天阔参横移北斗。
俯仰光阴恰十春，二十四桥经战尘。
眼明忽见扬州种，衰病无因贾余勇。
浣溪沙
周密（宋代）

波影摇花碎锦铺。竹风清泛玉扶疏。画屏纹枕小纱帱。

合色麝扶分翠绣，夹罗萤扇缕金书。十分凉意淡妆梳。
城中怀山友
齐己（唐代）

春城来往桃李碧，煖艳红香断消息。吾徒自有山中邻，白昼冥心坐岚壁。
宿赵山采别业
唐彦谦（唐代）

溪山兵后县，风雪旅中人。迫夜愁严鼓，冲寒托软巾。
摧藏名字在，疏率馔殽真。今代徐元直，高风自可亲。
邀赵行之陈敬叟未至四韵速之
刘学箕（宋代）

一别亲朋岁月催，衿连袂属肯俱来。交情聊叙慇勤意，野蔌随俱三两杯。

新月窥檐频起顾，清风动竹几惊猜。碧云日暮山环合，伫立柴扉首屡回。
高阳台 寄怀云姊，叠前韵
屈蕙纕（清代）

红熟樱桃，青舒蕉叶，几回空盼归船。飞絮飞花，送春又是今年。

云天凝望情何限，倚东风、消瘦谁怜。遍天涯，草色依依，青接寒烟。

锦鳞卅六愁难寄，怅云迷湖树，路隔晴川。弹泪清波，随潮流到伊边。

疏灯摇晕纱窗冷，忆前宵、听雨难眠。问此时、回首家乡，那更闻鹃。
机舂歌
钱时（宋代）

机舂结草溪之唇，翳桑古柳联清阴。
无人认得东流水，如此妙旨谁知音。
碧渠走峻琉璃滑，鸣瀑怒卷波澜阔。
飞轮转拨无已时，试问此机是谁发。
此机欲见妙无形，此机那复声可闻。
自从清浊未高下，直到而今无暂停。
上有茅斋人静止，日用变化心如水。
斋名果育定何如，为言只此机舂是。
又和单丞咏梅
陈宓（宋代）

树杪风来玉佩惊，仙香远胜市廛清。
细看一段孤高趣，恰似幽人避世情。
笔占示要君奇
宋理宗（宋代）

许负往昔矣，天纲今何之。
谁知千载后，复遇林君奇。
贺孙支使郎中迁居
齐己（唐代）

别认公侯礼上才，筑金何啻旧燕台。地连东阁横头买，

门对西园正面开。不隔红尘趋棨戟，只拖珠履赴尊罍。

应逢明月清霜夜，闲领笙歌宴此来。
灵隐寺月夜
厉鹗（清代）

夜寒香界白，涧曲寺门通。
月在众峰顶，泉流乱叶中。
一灯群动息，孤磬四天空。
归路畏逢虎，况闻岩下风。
赠分司钞关于户部
祝允明（明代）

初从分部谒巾冠，便略形骸露肺肝。东有珣琪南有箭，紫为鸑鷟碧为鸾。

关讥尽道能经国，王佐何曾务守官。下对苍生上天子，知公心事浩漫漫。
晓步
朱熹（宋代）

初日丽高阁，广步爱脩廊。重门掩秋气，高柳荫方塘。

闽海冬尚掩，晏阴天未霜。坐悲景物殊，亦念岁时荒。

故园属佳辰，登览遍陵冈。宾游尽才彦，萧散屏壶觞。

别来时已失，怀思宁暂忘。宦游何所娱，要使心怀伤。
感怀
沈鍊（明代）

梦阙心犹在，怀乡意已赊。月光明万里，空自照京华。
寄乡州宪使曹国博
释居简（宋代）

雁宕秀色连脩眉，胸中岂止雁宕奇。展旗卓笔在怀袖，文事武备皆称之。

剑南江山梓最胜，弹压江山须逸兴。国子先生绣斧光，一道风烟入评品。

颇闻边警喧蜂虿，谈笑从容起凋瘵。勿谓生平少作诗，古锦可容空载归。
失调名
佚名（宋代）

送千里蟾宫客。
迁居得甘井诗
家铉翁（宋代）

真水由来自有源，非河非海性其天。
为君甃饰标三字，唤作城西君子泉。
秀峰轩
焦千之（宋代）

可怜均是山中寺，惟有幽轩对此山。云拥秀峰来户外，烟和浓翠入窗间。

回环似觉天形曲，登眺应疑地势悭。他景纵能穷目力，争如疏静养疏闲。
经严子陵钓台作四首
庞籍（宋代）

闻个狂奴足，生平在草莱，
不荣升帝腹，宁自蹋鱼台。
步武中朝下，胼胝故国回，
沧浪重一濯，京雒有尘埃。
赠张受益检校 其一
陈深（宋代）

山水经行遍，萧闲吏隐情。剑寒光不泯，鹤老骨逾清。

倾盖逢知己，论诗盍让卿。从来说张祐，不是浪传名。
题松江馆
羊士谔（唐代）

津柳江风白浪平，棹移高馆古今情。

扁舟一去鸱夷子，应笑分符计日程。
同丁敬身金质甫陈江皋登宝石山天然图画阁
厉鹗（清代）

塔下楼开蹑级登，东风聊忆昔游曾。春深城郭浑如画，定里莺花不属僧。

人影渐移湖上柳，烟光又绿壁间藤。留题为纪间踪迹，只有看山诧最能。
题从兄和仲国香轩
刘才邵（宋代）

灵均志与日争光，收拾香草供篇章。高冠奇服事修洁，辛夷为篇药为房。

滋兰九畹多不厌，似更有意怜幽香。当时楚俗宝萧艾，谁知纫佩芙蓉裳。

高情如兄能有几，封植灵根当砌傍。芝英玉树宜相映，清芬宛转随风长。

结根得所异晚菊，不向篱边混众芳。早晚知音垂采摘，玉盘霞绮升中堂。
香淡斋莲池新成净友道人午日自飞来寺回过访小酌同赋
邓云霄（明代）

客至呼童整箨冠，别来踪迹梦中看。名山踏遍回龙杖，小院重逢倚石栏。

地净一泓元自远，潭清五月亦生寒。蒲觞漫道聊随俗，九节因君起羽翰。
洗儿二首 其二
朱松（宋代）

举子三朝寿一壶，百年歌好笑掀须。厌兵已识天公意，不忍回头更指渠。
吾庐
刘叔骥（宋代）

竹树深藏远市哗，吾庐真似野人家。
幽禽就浴阶前水，游蝶来人几上花。
心地幸无闲事扰，眼尘还有好书遮。
浮生此亦堪人老，世路驱人底有涯。
黄崖洞
文同（宋代）

黄崖大洞埋古云，入去所履平如席。
其中玉髓尽可餐，只恐归来变为石。
水乐
赵蕃（宋代）

如抑又成扬，既考亦或鼓。
始信石能方，无疑铃解语。
留别贵州父老
袁宏德（宋代）

翻笑行藏不自由，邮亭杯酒又淹留。罢官却喜身还健，报最空惭政未优。

截镫祇今难系马，卖刀自昔已牵牛。蛮烟岭树斜阳路，两地离怀一样秋。
秦楼月 月下闻邻女吹箫
张瑛（唐代）

箫声闹。多情人奏伤情调。伤情调。风前月下，有愁谁告。

吹落梅调春欲老。人间应是知音少。知音少，此情惟有，嫦娥知道。
挽颐轩张朝奉
王柏（宋代）

挺挺长松施女萝，平生能得几相过。
繐帷远辱双絇临，泪眼犹瞻两鬓皤。
曾未经年成契阔，至今一恸竟蹉跎。
吉人已矣难重见，山口悽悽薤露歌。
梦江南
徐应坤（清代）

深夜雨，滴滴更潇潇。绣阁灯残人影瘦，罗帏香冷梦魂消。

寒结一庭蕉。
西江月（贺子忱家赏瑞香）
曹勋（宋代）

春绣东风疑早，映檐翠箔低笼。氤氲不是梦云空。叶密香繁侵冻。

折桂广寒手段，移来点检珍丛。醉归满载紫云浓。抱膝庵中仙种。
游南雁荡
范旻（宋代）

尘劳最是爱山居，借得丹台半日余。
黄雪糁来松径满，白云飞去洞门虚。
扫苔有客题诗句，滴露无人校道书。
何日结巢依石室，早从湖海赋姨欤。
题川无竭寄傲窗二首 其二
何梦桂（宋代）

南山有路滑如苔，多少人从半岭回。不是老僧空傲世，世人自不上山来。
玉楼春
冒殷书（清代）

不知今夕为何夕。挨过黄昏还泪滴。床头春酒梦堪怜，灯下桃花人可忆。

重山复水无消息。纵是灵犀通不得。当年密誓两心坚，两地相思空血碧。
寄和叔 其一
李正民（宋代）

君书于我不能忘，我亦思君苦断肠。女嫁儿婚方扰扰，宦情文意愈茫茫。

病来颇厌杯中绿，老去时添鬓畔霜。一夜西风破残暑，蛩吟四壁倍凄凉。
思亲堂为建昌王垣赋
罗伦（明代）

青青涧畔松，不为霜雪衰。凿凿涧中石，不为流水移。

胡为白发人，忽若朝露晞。长夜去冥冥，儿心宁不悲。

泣血不到地，滴著身上衣。衣当有时弊，儿悲无已时。

儿身匪金石，不死将何为。生当长相思，死当长相随。
京城看月
许月卿（宋代）

几千万里碧琉璃，中有一圆光照之。更无一物可与对，部勒星宿光陆离。

忆昔看月大江头，天地中间风吹衣。凡客无缘相宾主，独携杯酒独吟诗。

祇今千门万户闭，良夜京华无人知，似我快活更有谁。

故山今宵月更奇，明日懒人真个归。
寄侍讲吕原明七丈
晁说之（宋代）

悠悠客子京华远，只把清秋泪濯缨。
黄叶风前身亦老，白云影外世还轻。
书来旧德知无恙，梦断疏钟恨有情。
昔日诸生今在不，丈人因为话平生。
次韵和归去来集字十首 其九
李纲（宋代）

旧隐北山北，结庐犹可寻。曾传种松法，当遂采芝心。

有酒且觞客，无弦何用琴。一生几量屐，慎勿废登临。
奉和始平公忆东平
司马光（宋代）

相印东临汶水阳，两看春叶与秋霜。
登山置酒延邹湛，上马回鞭问葛强。
溪竹低垂寒滴翠，露荷相倚净交香。
宵衣深念长城固，肯待从容傲醉乡。
次韵子容同圣功见过 其二
释道潜（宋代）

桃李君家世布阴，棣华雍穆义还深。浮云百变何须怪，张耳陈馀旧断金。
燕歌行
朱诚泳（明代）

天声远振祁连北，深入穷庐追猾贼。手提长剑光陆离，挥霍顿猾天失色。

一自将兵出玉关，年年出没风尘间。檄书只隔黑河水，狼烟近接贺兰山。

行役谁人不怀土，马上操戈冒风雨。朝来更觉铁衣寒，怕见长天雪花舞。

冻眼茫茫冻叶腓，寒鸦无数居人稀。巡边游骑畏逢敌，守寨尪兵愁被围。

从戎自念经年久，每与将军作留后。里正来时为裹头，今日悠悠成白首。

自是男儿志四方，马革包尸亦何有。匈奴未灭敢言归，独卧月明击刁斗。

营中健卒日纷纷，料得何人建大勋。君不见牧羊人奴取侯印，汉家争说卫将军。
落梅
许棐（宋代）

红杏枝枝娇似染，绿杨处处密成围。苦无颜色相追逐，自趁东风作雪飞。
淮浦歌三章为太仆杨敬之作 其三
边贡（明代）

水蓼花红淮浦烟，晚来鸥鹭下翩翩。依沙宿桨当门系，莫是扬家问字船。
赋壬一侄孙破砚
艾性夫（元代）

山翁手持青石骨，疑是元宝瘗中物。
支床捣练应不然，中裂何由半存没。
冰池既決不可隄，镜面已破那能规。
达人不必顾堕甑，好事大率逢轰碑。
寒蝉饱饮供晓滴，尽了山中病磨墨。
太和磔裂三千年，何处人间有完璧。
哭㔶十五章 其十二
辛弃疾（宋代）

我痛须自排，汝痴故难忘。何时篆冈竹，重来看眉藏。
湖上闻鹃
吴锡畴（宋代）

涌金门外买湖船，绿树阴阴叫杜鹃。
恰莫叫从城里去，有谁人肯办归田。
江上暂别萧四刘三旋欣接遇
陈子昂（唐代）

昨夜沧江别，言乖天汉游。
宁期此相遇，尚接武陵洲。
结绶还逢此，衔杯且对刘。
波潭一瀰瀰，临望几悠悠。
山水丹青杂，烟云紫翠浮。
终愧神仙友，来接野人舟。
水调歌头（联句问讯罗汉同张敬夫）
朱熹（宋代）

雪月两相映，水石互悲鸣。不知岩上枯木，今夜若为情。应见尘土胶扰，便道山间空旷，与么了平生。与么平生了，□水不流行。熹起披衣，瞻碧汉，露华清。寥寥千载，此事本分明。若向乾坤识易，便信行藏无间，处处总圆成。记取渊冰语，莫错定盘星。
续黄子温读陶渊明诗十首 其八
刘敞（宋代）

孟尝实超迈，举世少其并。风流自有钟，若士复孤迥。

祖述酒中趣，乃知外家性。
高士咏。通玄真人
吴筠（唐代）

通玄贵阴德，利物非市朝。悠然大江上，散发挥轻桡。

已陈缁帷说，复表沧浪谣。灭迹竟何往，遗文独昭昭。
方务德侍郎挽词二首 其一
韩元吉（宋代）

壮岁分符节，飞腾四十春。吁嗟循吏传，无复老成人。

三辅勤劳旧，西清宠数新。青山问何许，犹与谢公邻。
偈颂一百零二首
释绍昙（宋代）

一不做，二不休。
得人一马，还人一牛。
岂不见临济三遭白棒，大一肋下三拳痛{上祝下土}，
不共戴天雠。休休，
说著令人满面羞。
曾相士约过意钓答以绝句
赵蕃（宋代）

为竹作亭还斫竹，取诗名榜更题诗。
归来十日未一往，聊待萧然雨后时。
空城雀
孟郊（唐代）

一雀入官仓，所食宁损几。只虑往覆频，官仓终害尔。

鱼网不在天，鸟罗不张水。饮啄要自然，可以空城里。
月节折杨柳歌十三首 其十二 十二月歌
佚名（魏晋）

天寒岁欲暮。春秋及冬夏。苦心停欲度。折杨柳。沉乱枕席间。缠绵不觉久。
耻若作么定元刻新录回
释函可（明代）

联袂归来晓露寒，更掀剩语泪重弹。三春血溅燕支冷，一吼声摧黑水乾。

鹫岭已嫌成逗漏，曹溪又见起波澜。年来三复金人戒，罪我无辞只任看。
红荳蔻花
范成大（宋代）

绿叶焦心展，红苞竹箨披。
贯珠垂宝珞，剪彩倒鸾枝。
且入花栏品，休论药裹宜。
南方草木床，为尔首题诗。
道无情
尹志平（元代）

九九严凝冰结。山后朔风凛冽。西去意如何。＊＊＊。道友一声珍重。慎勿使他心动。志气要平和。道无魔。
人日过渔家晓酌
陶益（明代）

晓从渔父访新年，觞至杯倾任自然。旭日未消红杏雨，薰风先散绿杨烟。

攒茅作字都飞白，削竹谈经祇太玄。征盖岂堪频接引，醉怀疏旷落江边。
山出云
陆畅（唐代）

灵山蓄云彩，纷郁出清晨。望树繁花白，看峰小雪新。

映松张盖影，依涧布鱼鳞。高似从龙处，低如触石频。

浓光藏半岫，浅色类飘尘。玉叶开天际，遥怜占早春。
句
刘筠（宋代）

空呈厚貌临官道，更有人从捷径过。
送千乘千能两侄还乡
苏轼（宋代）

治生不求富，读书不求官。
譬如饮不醉，陶然有余欢。
君看庞德饮，白首终泥蟠。
岂无子孙念，顾独遗以安。
鹿门上冢回，床下拜龙鸾。
躬耕竟不起，耆旧节独完。
念汝少多难，冰雪落绮纨。
五子如一人，奉养真色难。
烹鸡独馈母，自飨苜蓿槃。
口腹恐累人，宁我食无肝。
西来四千里，敝袍不言寒。
秀眉似我兄，亦复心闲宽。
忽然舍我去，岁晚留余酸。
我岂轩冕人，青云意先阑。
汝归莳松菊，环以青琅玕。
桤阴三年成，可以挂我冠。
清江入城郭，小圃生微澜。
相従结茅舍，曝背谈金銮。
【仙吕】醉扶归_瘦后因他瘦
吕止庵（元代）

瘦后因他瘦，愁后为他愁。早知伊家不应口，谁肯先成就。营勾了人也罢手，吃得我些酩子里骂低低的咒。
频去教人讲，不去自家忙。若得相思海上方，不到得害这些闲魔障。你笑我眠思梦想，则不打到你头直上。
有意同成就，无意大家休。几度相思几度愁，风月虚遥授。你若肯时肯不肯时罢手，休把人空拖逗。
送谭说剑
陈子升（明代）

也为无车出每迟，蒯缑何处合雄雌。闽中公子深相忆，珠履行行蹑武夷。
水调歌头 寿平交五十
佚名（宋代）

学易喜加数，富贵正当年。谁识晚成大器，信道古来然。

莫叹无闻不足，官政从今艾服，知命自由天。恰合买臣愿，好著祖生鞭。

藏学问，通今古，冠英贤。管取一名一第，行折桂枝先。

未数奉书朱穆，窃笑表微拭镜，接武引群仙。生日年年庆，绛老愿齐肩。
石壁精舍还湖中作
谢灵运（南北朝）

昏旦变气候，山水含清晖。
清晖能娱人，游子憺忘归。
出谷日尚早，入舟阳已微。
林壑敛暝色，云霞收夕霏。
芰荷迭映蔚，蒲稗相因依。
披拂趋南径，愉悦偃东扉。
虑澹物自轻，意惬理无违。
寄言摄生客，试用此道推。
田园词
吕炎（宋代）

阴阴径底忽抽叶，莫莫篱边豆结花。
唳鹤清愁牵犬恨，料应不到菜园家。
谢王彦光提刑见访并送茶
陆游（宋代）

迩英帷幄旧儒臣，肯顾荒山野水滨。
不怕客嘲轻薄尹，要令我识老成人。
颿回鼓转东城暮，酒冽橙香一笑新。
遥想解酲须底物，隆兴第一壑源春。
读先君新第落成诗有感因韵书示蒙孙
陈宓（宋代）

信矣贤愚共一初，都缘勤怠遂殊居。
渊源有本天同健，潢潦无根夕易除。
何事不为尘所梁，平生须有善堪书。
要从陋巷甘勤苦，始得声名满观渠。
拟寒山寺 其一二九
释怀深（宋代）

日暮片云愁，边廷战未休。万人齐拚命，一将独封侯。

孙武子兵法，田将军火牛。算来成底事，总是百冤头。
过山中
宗元鼎（清代）

东风吹雨度香芸，远近烟岚晓未分。一径浓桑沈碧影，半溪流水荡轻纹。

来逢莺语诗从作，去被人留酒重醺。莫道十年名计苦，输农几度说耕耘。
夜读王承家县丞诗编 其二
楼钥（宋代）

鍊句工深兴味长，固知家学富青箱。莫言一脔能尝鼎，更欲为余倾锦囊。
湖州歌九十八首 其五十
汪元量（宋代）

使臣开闸过高邮，杨柳丝丝拂去舟。
宫女开篷犹自笑，閒抛金弹打沙鸥。
喜腊雪
潘阆（宋代）

久旱腊月如夏热，夜来忽降一尺雪。叫谢上天声应彻，且压瘴气不作孽。
寄秦汝立
童珮（明代）

思君无那路重重，何处山形是九龙。
蒋诩门前三径竹，陶潜宅里一株松。
汲泉酿酒添新瓮，留客裁诗入暮钟。
今夜阑干挂春月，清光可似别时浓。
题谢娘秋影照 其二
孙原湘（清代）

一重香雾百重门，月过閒阶不记痕。落尽桐华深院锁，为谁风露立黄昏。
题黄陂夫人祠
刘商（唐代）

苍山云雨逐明神，唯有香名万岁春。

东风三月黄陂水，只见桃花不见人。
次韵崔同年马上口占二首
李新（宋代）

底事安仁易白头，一鞭行色伴清鸥。
抽身簿领穷清兴，唯有江天倒射眸。
旦景
黄庚（元代）

鸡鸣起濯发，披衣出户牖。
自汲古涧泉，落月犹在手。
三漱吞朝霞，余光散花柳。
兹意难语人，延伫忽良久。
大言 其二
黎士弘（清代）

庄生未闻道，李耳故疏脱。干将不示人，铅刀称善割。

古来青冢上，谁为表清浊。彼哉柴桑君，耽诗诡寂寞。

公田忍不收，乞食徒取薄。
吊殉节五妃墓
林中桂（清代）

谁将明祚复延长，六月投缳日色黄。节凛泉台甘结伴，躯捐海国愿从王。

宫帏永别同埋玉，脂粉宁悲久瘗香。行过魁山遗冢在，至今犹绕老烟光。
寄舒尧文教授
释道潜（宋代）

经纶满腹贮云霓，卓荦丘门道可跻。绛帐开时霞影乱，青衿立可雁行齐。

忆亲麈尾焚香夜，共惜筠梢落月低。别后凤毛知更长，五车应已识诠题。
元龄弟寄悲秋四诗因次
裘万顷（宋代）

不到青云志未休，近来何事却悲秋。
短檠双目元无恙，快读读书莫浪愁。
中秋玩月
连文凤（宋代）

此夜月如昼，有人同倚楼。山河万古色，天地一轮秋。

尽赏兴不足，醉看身欲浮。因思旧年处，风雨未能休。
登灵峰
陈德永（元代）

我疑邃古初，奔精堕南斗。元气淋漓擘石开，帝遣巨灵来试手。

想当剥削时，震撼天亦惊。至今万万古，菡萏摇空青。

空青离立尽奇峭，游子见之为改貌。又恐涛波舂蚀馀，尺土无由逗痕窍。

一峰黝黑中窈弘，下有线路攀幽藤。崖心如瞰鬼窟穴，石口忽漏天聪明。

前直两峰上云雨，争来效奇若掀舞。横林掩苒夕气薰，飞翠走香洒晴紫。

班荆久低回，沈思综玄理。壮哉天地功，设奇乃如此。

大风簸积气，势至即凝聚。坳坎机则然，胡为浪嗟拟。

翻然破来路，寒月照潭水。
红夹沟桃林诸处
凌义渠（明代）

柔飔听入总骚牢，踏踏荒原静不嚣。历劫犹馀风气朴，论材独让古人豪。

饥乌负影窥斜日，怯马奔嘶阻乱涛。著眼苍茫看渐熟，浇愁那复借村醪。
泊舟
释文珦（宋代）

泊舟青林傍，日入风色莫。
翩翩群鸟归，各以类相聚。
我生独何群，孤立寡良遇。
落落天壤间，真如惠王瓠。
苦吟复谁扣，直道遭时恶。
齿豁眼已昏，鬒发坐成素。
踯躅中夜起，沾衣苦多露。
仰视天一方，繁星不知数。
故乡何由返，年老忘归路。
良宵苦无悰，明朝又保处。
余生但迍邅，百念空回玛。
感激动悲歌，邻舟还诟怒。
吞声入篷底，局促似罝兔。
行役古所叹，人生亦多误。
希文枕边谈诗谓律诗易工梦中与之辩诗以折其
洪德章（宋代）

七步成诗语近谐，坛荒李杜奇乏才。
僧敲未敢一言定，鸟过曾安几字来。
陶渊明己酉重九诗一首某以此年此日舟次吉水
周必大（宋代）

王觐十五载，归来稀旧交。
我鬓昔已华，今兹固宜凋。
去国甫重五，还家倏登高。
永和有兄弟，咫尺如烟霄。
缅怀江东使，地远心更劳。
遥知上翠微，江山胜金焦。
岂无茱萸酒，望望心郁陶。
相从会有日，永矣非一朝。
忆信安五弟拊
赵抃（宋代）

腊残鹦鹉洲边过，忆汝东吴住旧庐。诵圣穷愁千卷外，觅官留滞十年馀。

也知失意能平气，底事多时不寄书。兄在松溪我荆楚，别怀三处一欷歔。
醉书
周筼（明代）

似士不游庠，似农曾读书。似工不操作，似商谢奔趋。

立言颇突兀，应事还粗疏。饥冻不少顾，吟诗作欢娱。

吾家濂溪老，厥爱性芙渠。污泥出不染，亭亭红玉肤。

伊余性闲静，车服鄙雍都。孰是菰芦中，奇伟生东吴。

儿宽精问学，带经以耕锄。鲜终迫衰老，畴昔亦有初。
夜携贾十五过巨源作
刘攽（宋代）

鄙夫开年便四十，白发垂颐眼眵涩。不甘老态日见侵，自计多忧诸病集。

待诏侏儒饱欲死，囊空有时都绝粒。丈夫立气须激昂，岂能中夜牛衣泣。

朱门贵人那易见，后生美仕尤难挹。敝裘败屦欲安往，蹭蹬通衢还独立。

贾侯游从久不厌，孙君风谊今相入。由来大瓠矜濩落，尚喜灵珀勤收拾。

暮通水火并邻居，巷无牛羊时屡及。泛爱已许金石坚，觉我衰迟情汲汲。

清霜著屋万瓦明，白月当空北风急。排门上堂童孺欢，青灯照书简编缉。

纵谈自尔外形骸，虚舟不值呼张翕。赤桐烧酒倾玉杯，念君屡空此遄给。

葡萄紫熟梨甘津，寒菹盈盘更啜汁。酒肠虽狭底能足，邂逅欢娱论串习。

百牢九鼎亦尽空，金带玉符谁等级。三更还家灯火断，浩气凝虚荣都邑。

斗杓落北草木死，层冰凝水鱼龙蛰。何时春雷起霖雨，宿云温媚天衢湿。
圣恩增秩进职致仕，感恩述怀
杨万里（宋代）

雨露丝纶下玉宸，问天乞得个闲身。
一生无恨长多感，三请皈闲恰四春。
手板抽还大丞相，安车县示後来人。
从今万八百场醉，忽自称冤五柳巾。
居官思归
曾丰（宋代）

有性非便哄，无谋可取闲。
颠毛新雪旺，脸晕旧朱悭。
槽食马怀土，栈居羊乐山。
若为陶靖节，未赋鸟知还。
雨后
孙介（宋代）

落日矫乌云，疾风豗白浪。
雨声西南来，势剧万马壮。
次韵寿友人
陈镒（明代）

银潢秋水洗丰骨，谈笑掀髯豪兴发。婆律旃檀香味浮，琉璃琥珀酒光滑。

虽无红袖共欢娱，谩有清诗写奇绝。祝君之寿老益坚，静夜观书眼如月。
枕屏儿
佚名（宋代）

江国春来，留得素英肯住。月笼香，风弄粉，诗人尽许。酥蕊嫩，檀心小，不禁风雨。须东君、与他做主。繁杏夭桃，颜色浅深难驻。奈芳容，全不称，冰姿伴侣。水亭边，山驿畔，一枝风措。十分似、那人淡伫。
车轩花时将过感怀
陆游（宋代）

小轩风月得婆娑，尽付流年与啸歌。
细数一春今过半，正令百岁亦无多。
还家常恐难全璧，阅世深疑已烂柯。
只欲闭门搘倦枕，晚风无奈落花何！
永别
贾云华（宋代）

纱窗日落渐黄昏，春梦无心只似云。
万里关山音信断，将身何处更逢君。
三和
刘克庄（宋代）

同进多为蕡讼屈，薄徒苦与贺争名。
从教雪犬吠所怪，肯学秋虫鸣不平。
沙虱伺人阴发矢，虾蟆欲客化为坑。
相逢莫说当时事，说着当时尚失惊。
呈惟圣老和尚
释古义（明代）

鸡足山中旧草堂，名闻海内震诸方。如今老眼青尤白，曩昔风诸卷欲藏。

没脚马曾跨宇宙，无弦琴岂别宫商。明年不负衡山约，到此忘机欲歇狂。
失题
吴黔（宋代）

故国海云端，归宁便整鞍。里荣身上蒨，省罢手中兰。

烧急平芜广，风悲古木寒。谢公山色在，朝夕共谁观。
送范八西上
晁说之（宋代）

江头枫树秋，东吴王孙愁。
谁复怜北客，梦不到中州。
子能中州去，独我不自聊。
心事岂如期，来岁同归舟。
子今未二十，志气长者流。
勤读未勤问，有待再见不。
迎奉圣像四首
真宗（宋代）

于显神宗，德洽区中。
祥金烁冶，范兹睟容。
殊庭肴琮，任物致恭。
明威有赫，降福来同。
适斋示池水大篇效元白体相答
楼钥（宋代）

适斋一片心，它人难与比。
少时发此念，乐施到莫齿。
婚姻成者众，葬埋不知几。
义气追古人，仁风动桑梓。
利益及物物，方便形事事。
先正有此言，源流固有自。
外家有大池，清波照丛桂。
来者不问谁，大小听盈器。
及其旱将涸，一雨复清泚。
我舅为欣然，作诗自言志。
平生欲济人，往往多割己。
向来俸可分，挂冠踰一纪。
心勤力不逮，不得尽如意。
安得有赀财，如此池中水。
来求则应之，吾心斯足矣。
长篇笔余力，亹亹遂满纸。
病足正僵卧，三诵为之起。
韵险不容次，愚言不能止。
公曰汝答我，只用元白体。
公心与天通，言合孟轲氏。
菽粟如水火，此意岂不美。
黄金土同价，但恐无此理。
求水易足用，近止及邻里。
上不过饮食，下亦止濯洗。
求财则无厌，来不问远迩。
应者力已竭，求者殊未已。
有如一富翁，独处百家市。
始焉逐什一，贫富本相济。
余波被四邻，人情皆可喜。
久之责望重，急讼随谤毁。
不言理曲直，但谓富者鄙。
尧舜有至仁，犹病在博施。
所以汉刘德，其言有深旨。
富者民之怨，百万辄散弃。
贫富各有分，取予尤不易。
生长在舅侧，义事熟於耳。
颇亦知为人，缓急力不计。
舅言出於仁，甥言裁以义。
二者若不同，同归於一揆。
爱苟无差等，兼爱几墨子。
岂惟道非中，安有力及此。
仁民与爱物，要自亲亲始。
下第送张霞归觐江南
李洞（唐代）

此道背于时，携归一轴诗。树沈孤鸟远，风逆蹇驴迟。

草入吟房坏，潮冲钓石移。恐伤欢觐意，半路摘愁髭。
过快雪堂
沈守正（明代）

荒榛蔓草覆歌梁，知是当年太史堂。老树映朱疑袖转，远峰浮黛学眉长。

才收文叔名园记，早断香山中令肠。俛仰新诗渐湮没，无人思旧赋山阳。
陈子张挽词二首 其二
张纲（宋代）

交契先朝露，凄凉对夕晖。箕裘三世远，簿领一官微。

翠柏开新隧，青编冷旧帏。元方未惭长，万里看横飞。
送戚殿丞之任括苍
王禹偁（宋代）

佐郡海西边，挂帆离兔园。
远经罗刹石，去近鶺鴒原。
菊暖秋飞蝶，霜晴夜叫猿。
老郎方吏隐，应笑市朝喧。
咏怀
释永颐（宋代）

落日重云下，哀哀闻子规。
荆玉化为土，湘泪摧空枝。
彼禽复何化，岁岁号春时。
春风自无情，众芳日夜衰。
冉冉无终极，哀乐徒尔为。
睇彼川上流，浩荡无前期。
别希鲁回马上口占
强至（宋代）

兄佐诸侯幕，愚居孝子庐。
奔驰他自得，情味独相於。
先送秋帆动，还嗟友席虚。
平生感知泪，今日为涟如。
堂上行
屈大均（明代）

堂上老人七十九，绝似麻姑能饮酒。白发垂垂亦至腰，梳头辄饮梁鸾妇。

小妇脔鸡鸡颇肥，大奴斸笋未曾稀。果甘最爱芭蕉实，花好时簪茉莉围。

当轩一树沙梨熟，男女孙雏分亦足。画眉两两斗歌声，萱草纷纷争一束。

骥子先教三字经，熊儿早诵九春曲。春来日比人间长，举杯劝日休飞光。

听泉之妣百有四，沧洲处士八旬强。我今母子如能似，亦为吾族一祯祥。
立春晚会呈经父
孔武仲（宋代）

侍史新从天上归，相逢忻喜著春衣。萱芽刺土占芳节，兰醑倾觞乱夕晖。

兄弟几人华萼聚，岁时经眼羽翰飞。东风处处吹嘘到，从此乡园笋蕨肥。
岩腹棺铭
佚名（唐代）

欲堕不堕逢王果，五百年中重收我。
客氏拜 其三
乔亿（清代）

当年客氏拜，奉之抵锡赍。身歼浣衣局，秽气塞四海。

运丁百六朱明移，客氏拜，三字在。
怀匡庐二首
廖孔说（明代）

闻说幽蹊静者多，石门景物近如何。
春茶雨后猿狙摘，晚食风前鸟雀过。
楚客断筇留涧石，吴僧破笠挂岩阿。
远公已去憨公往，惆怅生台长薛萝。
代贫贱苦愁行
鲍照（南北朝）

湮没虽死悲。
贫苦即生剧。
长叹至天晓。
愁苦穷日夕。
盛颜当少歇。
鬓发先老白。
亲友四面绝。
朋知断三益。
空庭惭树萱。
药饵愧过客。
贫年忘日时。
黯颜就人惜。
俄顷不相酬。
恧怩面已赤。
或以一金恨。
便成百年隙。
心为千条计。
事未见一获。
运圮津涂塞。
遂转死沟洫。
以此穷百年。
不如还窀穸。
次韵温守李钧见寄兼简毛大夫
苏辙（宋代）

梁苑相従簿领中，清风相逐画船东。
婆婆江海凌云鹤，饮啄笼樊失渚鸿。
别后丹砂迷旧诀，愁来白发变衰翁。
此间诗老仍勍敌，正忆高吟酒盏空。
用前韵别寄耿时举二首
仲并（宋代）

方兄於我一无堪，闭户休休口不谈。
忆昔茅檐差傍北，望公花坞恰平南。
高歌频举巨觥一，佳唱如闻小雅三。
投分素深贫酷似，相期同苦亦同甘。
秋日怀东湖
陆游（宋代）

罨画池边小钓矶，垂竿几度到斜晖，青苹叶动知鱼过，朱阁帘斜看燕归。
岁晚官身空自闵，途穷世事巧相违。
边州客少巴歌陋，谁与愁城略解围？
秋感 其一
黄家鼎（清代）

消夏诗成墨未乾，秋风吹动泪阑干。正欣辽左连城返，忽报台中半壁残。

墩烬葫芦明野火，山崩八卦落惊湍。云林图画沙莲水，如此膏腴保恐难。
述工夫 其十五 铸剑
李道纯（元代）

明师授我铸神锋，全籍阴阳造化功。锻炼乾刚坤作冶，吹嘘离火巽为风。

做成龙象心官巧，扫荡妖氛志帅雄。学道高人知此趣，等闲劈碎太虚空。
安序宋吏部来牧衡阳某将指联事好也会以便郡
文天祥（宋代）

倾盖年华晚，行人早发湘。
白云虹浪小，明月燕花香。
明浦春何急，巴山日正长。
祝君加一饭，我意为桐乡。
兰亭诗二首 其二
王凝之（魏晋）

烟煴柔风扇，熙怡和气淳。驾言兴时游，逍遥映通津。
答虞明中
陈长方（宋代）

若道平生未始离，谁知此语已成非。
饶君向此知端的，未免犹成我与伊。
和常州崔使君寒食夜
沈佺期（唐代）

闻道清明近，春闱向夕阑。行游昼不厌，风物夜宜看。

斗柄更初转，梅香暗里残。无劳秉华烛，晴月在南端。
学诗
吴可（宋代）

学诗浑似学参禅，竹榻蒲团不计年。
直待自家都了得，等閒拈出便超然。
杂兴
张琦（明代）

本无轩冕志，来结松下庐。东皋微雨过，愿言事新畬。

开我床头瓮，撷我园中蔬。鹪鹩巢深林，一枝不求余。

但检草木疏，而无货殖书。心不为形役，此乐谁能如。
赋秋江图
张端义（宋代）

浪静风平月正中，自摇柔櫓驾孤篷。
若无三万六千顷，把甚江湖著此翁。
生日提点少卿公谔惠诗因次元韵
彭汝砺（宋代）

水日金行共一乡，丈人每爱我辰良。骅骝未解驰千里，弧矢犹知志四方。

漫与乾坤同作客，笑看儿女已成行。贫家祇似寻常日，金玉何为忽在堂。
午坐闻鹅鸣
韩淲（宋代）

深居耳识迥，敛此神气精。窗檐隔林塘，杳杳鹅鹳鸣。

数声彻我听，益养闲适情。更觉瓶中梅，于人有馀馨。
次子仁赠永翁韵
吴则礼（宋代）

脱吾头上巾，星星复种种。
聊欲对可人，洗此尘事冗。
归受一大钱，知渠笑刘宠。
且当浇渴心，长江岌翻动。
办君诸方脚，拟寻小有洞。
黄帽与青鞋，甘作五湖梦。
鸿飞强冥冥，姑以白眼送。
儿辈无足论，急流未为勇。